鳴水洞辭
作者：王炎
朝代：宋

paragraphs: 艾之西兮汨之原，山石劃斷兮穹巔而嶄巖。
瀑流下注兮，其上絕而爲亹。
有蛟有龍兮，伏而不怒。
雷鳴崖下兮，窮年風雨。
誰斧鑿此雲根兮，遺予以罍洗。
松有樛枝兮，屋之深深。
苔蘚斑斕兮，織繢以爲茵。
觴酒于上兮聽潺湲。
西峰銜日半規兮，徘徊猶未忍旋。
予欲縆朱絲兮，節清音而度曲。
招玄鶴使舞兮，醉予醽醁。
有玉韞櫝兮幽人之軸，秋蘭之珮兮芙蓉之服。
瘦石寒泉兮矢其弗告，四墉無隙兮巘崿青青。
白雲漠漠兮截洞口以爲扃，輪鞅莫來兮無傷我清。
不執券而兼并兮莫予與爭。